ควันหลงหุ้น PLATลูบคมตลาดทุน
คอลัมน์เมื่อฉบับวันอังคารที่ผ่านมาก็เขียนเรื่องหุ้น PLAT หรือ แพลทินัม กรุ๊ป
26 มี.ค. 2558

คอลัมน์เมื่อฉบับวันอังคารที่ผ่านมาก็เขียนเรื่องหุ้น PLAT หรือ แพลทินัม กรุ๊ป
มีเพื่อนที่เป็นนักลงทุนโทรมาหา แล้วถามผมว่า ผมเขียนเหมือนกับจะรู้ว่า ราคาเปิดตลาดจะต่ำกว่าไอพีโอ 7.40 บาท
ผมได้แต่หัวเราะแล้วบอกว่า ไม่รู้จริงๆ
หุ้น PLAT จากข้อมูลที่ได้รับ ทราบเพียงว่า มีการกระจายหุ้นไปยังนักลงทุนรายใหญ่หลายรายพอสมควร
และน่าจะได้ส่วนลด หรือ Discount กันด้วย
อาจ 10-15% น่าจะได้
มีข้อมูลอีกว่า นักลงรายใหญ่ที่ได้รับการจัดสรรหุ้นนำไปแบ่งขายนอกกระดานก่อนเปิดเทรด 2 วัน
ราคาที่ขายกันคือ 8 บาท
เพราะไปบอกเขาว่า (ใครก็ไม่รู้) ได้กำหนดเป้าการเปิดตลาดไว้ที่ 12 บาท
หรือมากกว่าราคาไอพีโอ 62% และมากกว่าราคา 8 บาท 50%
ปรากฏว่าวันแรกที่เปิดเทรด ปัจจัยหลายอย่างๆ เหมือนไม่เป็นใจเอาซะเลย นอกจากมีการมองว่าราคาหุ้นแพงไป ก็ยังมีปัจจัยอื่นๆ ข่าวก็ดูเงียบผิดปกติ มีลางสังหรณ์ไม่ค่อยจะดี ภาวะตลาดก็ไม่ดีด้วย ทำให้ผลออกมาก็เป็นอย่างที่เห็นๆ กัน
พอเปิดเทรดช่วงเช้า ก็มีรายใหญ่บางคนตั้งรอขายไว้เลย
เพราะหากคิดจากราคาส่วนลด เทียบกับราคาเปิด (7.30 บาท ลดลงจากไอพีโอ 1.35%) เมื่อดีดลูกคิดออกมาแล้ว ยังไงก็มีกำไร
ขณะที่ในระหว่างวัน ก็มีการโยนไม้เดียวออกมาอีกกว่า 4-5 ล้านหุ้นได้มั้ง ซึ่งยังไม่รู้ว่าฝีมือใคร และผ่านมาจนขณะนี้ ก็ยังกล่าวโทษกันไปมาอยู่คนโน้นขาย คนนี้ขาย ผมไม่ได้ขาย
จากหุ้น “แพลทินัม” ก็เป็น “แพลทิน่วม” ในทันที
รายย่อยที่ได้ไอพีโอไปตายเรียบ
หลายคนพยายามที่จะไปตั้งรับแถวๆ 6.50-6.70 บาท หวังว่าจะนำมาถัวเฉลี่ยกับตัวเลขที่ขาดทุน
ในช่วงเวลา 15.20 น. ราคาหุ้น PLAT ได้วิ่งขึ้นมาอีกครั้ง กระทั่งผ่านไอพีโอ 7.40 บาทได้ และขึ้นมาสูงสุดที่ 7.50 บาท แต่ยืนไม่ได้ ราคาปรับลงมาอย่างแรง ในช่วงที่ห่างกันไม่กี่วินาที
ไม่แน่ใจว่า ช่วงที่ราคาขึ้นไปนั้น อันเดอร์ไรเตอร์เข้าไปช่วย (ดัน) รับซื้อไว้หรือไม่
เพราะไม่อย่างนั้นเสียชื่อหมด
แต่ก็อาจจะช่วยไม่ไหว เพราะแรงขายเยอะจริงๆ
ส่วนวานนี้ ราคา PLAT ปรับขึ้นมาได้เล็กน้อยในช่วงเช้า แต่จะเกี่ยวกับการรับข่าวจ่ายปันผล 0.062 บาทต่อหุ้นหรือไม่ ซึ่งส่วนตัวคิดว่าไม่น่าจะใช่
เพราะเรื่องรับปันผลได้แจ้งไว้ก่อนหน้านี้แล้ว
และเงินปันผลที่คำนวณเป็นผลตอบแทนออกมาก็อยู่เพียง 0.96 บาท ส่วนการขึ้น XD วันที่ 2 เม.ย. และจ่ายเงินปันผลในวันที่ 21 พ.ค.นี้
PLAT มีจำนวนหุ้นที่จดทะเบียนมีกว่า 2.8 พันล้านหุ้น
และมีจำนวนหุ้นไอพีโอ 700 ล้านหุ้น
จำนวนหุ้นที่จดทะเบียนอาจจะดูค่อนข้างเยอะพอสมควร ประกอบกับ พี/อี ที่ราคาไอพีโอนั้น สูงถึง 47.47 เท่า ซึ่งหาก (ใครก็ไม่รู้) มีการดันราคากันจริงๆ ในวันแรกที่เทรด
นั่นก็มีโอกาสรับสิทธิ์ติด “แคชบาลานซ์” รอบต่อไปทันที
ปัจจุบัน PLAT ไม่ได้มีแค่แพลทินัม ประตูน้ำ
ทว่ายังมีธุรกิจอสังหาริมทรัพย์อื่นๆ โดยเฉพาะโรงแรม และกำลังขึ้นโครงการอีก เช่น โครงการเดอะมาร์เก็ต บาย แพลทินัม ศูนย์ค้าปลีกย่านราชประสงค์ คาดว่าจะเริ่มเปิดได้ในปี 2560
โรงแรมที่เกาะสมุย สุราษฎร์ธานี 2 แห่ง ได้แก่ โรงแรม Holiday Inn Express
และโรงแรม Holiday Inn Resort จะเริ่มดำเนินการปลายปี 2560 และ 2561
หุ้น PLAT หากดูจากงบการเงิน และโอกาสทางธุรกิจ ก็ถูกจัดเป็นหุ้นพื้นฐานดี
หรืออาจจะเป็น Growth Stock ได้
แต่จากปัญหาทางเทคนิคและอื่นๆ ก็ทำให้ราคาหุ้นไม่เป็นไปตามที่คาดการณ์กันไว้ (หรืออาจจะคาดกันไว้แล้วก็ได้)
ประเด็นที่น่าสนใจคือ หลายคนหวั่นว่า การหลุดไอพีโอของ PLAT อาจจะกระทบไปยังหุ้นไอพีโอตัวอื่นๆ ที่จะเข้าตลาดหุ้นช่วงต่อไป จนเกิดอาการแหยง
ก็หวังว่าจะไม่เกิดวิกฤตเช่นนั้น
 